Bétera es prepara per a atendre qualsevol emergència amb l'actualització i redacció de diversos Plans
17 de juliol de 2024

• L'Ajuntament ha rebut un total de 26.000€ per a actualitzar el seu Pla Territorial Municipal d'Emergències i redactar el Pla d'Actuació Municipal front del Risc d'Incendis Forestals, el PAM front del Risc d'Inundacions i el PAM front del Risc Sísmic.

“És fonamental estar preparats per a atendre qualsevol emergència i eventualitat en el nostre municipi” amb aquestes paraules l'Alcaldessa de Bétera, Elia Verdevío, al costat del regidor de Seguretat Ciutadana, Manuel Pérez, han anunciat hui l'aprovació d'una subvenció de la Conselleria de Justícia i Interior.

En total 26.000€ que seran destinats a, tal com indica Manuel Pérez, “estar previnguts i saber com actuar davant qualsevol tipus de catàstrofe que afecte a Bétera”. En eixe sentit, d'una banda, es destinaran 8.000€ per a revisar i actualitzar el Pla Territorial Municipal d'Emergències. Mentre que per un altre, es destinaran 6.000€ per a la redacció del Pla d'Actuació Municipal front del Risc d'Incendis Forestals, 6.000€ més per al Pla d'Actuació Municipal front del Risc d'Inundacions i 6.000€ per a la redacció del Pla d'Actuació Municipal front del Risc Sísmic.

Aquests Plans permeten a les forces i cossos de seguretat així com als mitjans d'emergències locals estar preparats per a previndre situacions que afecten el municipi i la seua ciutadania, complementant, així, la seua formació i entrenament per a la intervenció després d'establir els protocols d'actuació pertinents de cada Pla.

D'aquesta manera, “es podrà disminuir la vulnerabilitat enfront de les amenaces, valorant i analitzant els riscos sempre ateses les pautes dels Plans per a, així, minimitzar els danys i afrontar les situacions de manera adequada seguint aquests Plans”, ha explicat el regidor de Seguretat Ciutadana durant una reunió al costat de l'Alcaldessa, la Policia Local i Protecció Civil.

Disposar de l'actualització del Pla d'Emergències i de la redacció de la resta de Plans permetrà a Bétera coordinar d'una forma més eficient i eficaç a la seua Policia Local i Protecció Civil així com també al personal sanitari del Centre de Salut, UME, Bombers, Guàrdia Civil i els Cossos i Forces de Seguretat de l'Estat implicats en les possibles actuacions d'emergència, incendis forestals, inundacions i moviments sísmics.

El creixement demogràfic que ha experimentat Bétera en els últims anys, la seua orografia als peus de la Serra Calderona i la seua proximitat al Barranc del Carraixet fan que siga necessària la revisió i posada en marxa d'aquesta mena de Plans que beneficiaran a Bétera i als seus veïns i veïnes perquè, tal com indica Elia Vedevío “ens permeten vertebrar tots els protocols de seguretat pública a nivell local”.